**Kristijans Džuraseks** (horvātu: *Kristijan Đurasek*; dzimis 1987. gada 26. jūlijā) ir Horvātijas šosejas riteņbraucējs, 2019. gadā diskvalificēts uz četriem gadiem par dopinga pārkāpumiem. Pārstāvējis Horvātiju divās vasaras olimpiskajās spēlēs (2012 un 2016).

Profesionālā karjera
--------------------

### *Perutnina Ptuj* (2006–2008)

Džuraseks karjeru iesāka 2006. gadā Slovēnijas kontinentālajā komandā *Perutnina Ptuj*, bet par profesionāli kļuva 2008. gadā, tobrīd lielus panākumus starptautiskās sacensībās negūstot. Komandā viņš pavadīja trīs gadus, iegūstot piecas medaļas Horvātijas šosejas riteņbraukšanas čempionātos.

### *Loborika* (2009–2011)

2009. gada sākumā Džuraseks parakstīja līgumu ar Horvātijas kontinentālo komandu *Loborika*. 2011. gadā viņš uzvarēja savās pirmajās UCI Eiropas tūres sacensībās — *GP Folignano*, bet pēc divām dienām guva uzvaru *Trofeo Internazionale Bastianelli*. Šajos trijos gados viņš ieguva vēl trīs medaļas nacionālajos čempionātos, ieskaitot 2011. gada uzvaru gan individuālajā, gan grupas braucienā.

### *Adria Mobil* (2012)

2012. gadā Džuraseks pārstāvēja *Adria Mobil* kontinentālo komandu. Ievērojamākais rezultāts bija trešā vieta *GP Industria & Artigianato di Larciano*, septītā vieta *Giro dell'Appennino* un trešā vieta *Passo della Bocchetta* posmā *Giro di Padania* daudzdienu sacensībās. Viņš piedalījās 2012. gada vasaras olimpiskajās spēlēs, pēdējā brīdī nomainot Robertu Kišerlovski, kurš guva savainojumu *Tour de France* 14. posmā. Grupas braucienā viņš ieņēma 68. vietu, 40 sekundes aiz uzvarētāja Aleksandra Vinokurova.

### *Lampre–Mérida* (2013–2019)

2012. gada sezonas beigās Džuraseks pievienojās *Lampre-Merida* komandai, kļūstot par trešo horvātu riteņbraucēju, kas pārstāvējis UCI *ProTeam* komandu. Viņa pirmās UCI Pasaules tūres sacensības bija Parīze—Nica, kurās viņš finišēja 80. vietā kopvērtējumā. Pirmo uzvaru šajā komandā viņš guva 23. augustā *Tre Valli Varesine*. Sezonas beigās viņš pārstāvēja Horvātiju Pasaules čempionātā, bet grupas braucienā nefinišēja. 2014. gada *Tour of Turkey* sacensību kopvērtējumā Džuraseks ieņēma 7. vietu, 45 sekundes aiz uzvarētāja Ādama Jeitsa.

2015. gadā Džuraseks uzvarēja *Tour of Turkey* kopvērtējumā, gūstot vēsturisku panākumu Horvātijas riteņbraukšanā. Tā paša gada *Tour de Suisse* viņš uzvarēja otrajā posmā. Džuraseks tika iekļauts komandas sastāvā startam 2015. gada *Vuelta a España*.

2016. gadā Džuraseks piedalījās savās otrajās olimpiskajās spēlēs. Riodežaneiro notikušajās spēlēs Džuraseks finišēja 18. vietā, vairāk nekā 3 minūtes pēc uzvarētāja Grega Van Avermāta, tas bija augstākais horvātu sasniegums olimpiskajās spēlēs kādā no riteņbraukšanas disciplīnām. Šajā gadā viņš piedalījās *Tour de France* un *Vuelta a España* daudzdienu sacensībās.

2017. gada sezonas sākumā Džuraseks uzvarēja *Tour of Croatia* sacensību posmā, finišā pret kalnu pārspējot Vinčenco Nibali.

2019. gada 14. maijā tika publicēta informācija, ka Džuraseks kopā ar vairākiem citiem riteņbraucējiem sadarbojies ar *Operation Aderlass* asins pārliešanas skandālā iesaistīto sporta ārstu Marku Šmitu. Komanda atsauca Džuraseku no tālākas dalības 2019. gada Tour of California. 2019. gada novembrī Džuraseks saņēma četru gadu diskvalifikāciju.

Sasniegumi lielajās tūrēs
-------------------------

| Lielā tūre | 2013 | 2014 | 2015 | 2016 | 2017 | 2018 |
| --- | --- | --- | --- | --- | --- | --- |
| Rozā krekls ***Giro d'Italia*** | 68 | — | — | — | — | — |
| Dzeltenais krekls ***Tour de France*** | — | 46 | 76 | 51 | 50 | 40 |
| Sarkanais krekls ***Vuelta a España*** | — | — | 63 | 67 | — | — |

Atsauces
--------

1. 1 2  «Durasek, first Croatian rider for Team Lampre». *Lampre-ISD* (New Master SRL). 2012. gada 9. novembris. Arhivēts no oriģināla, laiks: 2013. gada 4. februāris. Skatīts: 2012. gada 4. decembris.
2. ↑  «Rogina i Đurasek pristupili Loborici». *BK-Loborika.hr* (Croatian) (BK Loborika). 2006. gada 6. janvāris. Arhivēts no oriģināla, laiks: 2011. gada 27. maijā. Skatīts: 2013. gada 2. janvāris.
3. ↑  «Đurasek ponovno pobjedio!» [Đurasek won again!]. *BK-Loborika.hr* (Croatian) (BK Loborika). 2011. gada 7. augusts. Arhivēts no oriģināla, laiks: 2016. gada 4. martā. Skatīts: 2013. gada 2. janvāris.
4. ↑  «Hooligans throw tacks on race course, Kiserlovski crashes out». *VeloNation* (VeloNation LLC). 2012. gada 15. jūlijs. Arhivēts no oriģināla, laiks: 2019. gada 23. martā. Skatīts: 2013. gada 2. janvāris.
5. ↑  «Umjesto ozlijeđenog Kišerlovskog u London putuje Đurasek» [Instead of the injured Kišerlovski, travelling to London is Đurasek]. *Index.hr* (Croatian) (Index). 2012. gada 20. jūlijs. Skatīts: 2013. gada 2. janvāris.
6. ↑  «Đurasek u Lampre ISD (Merida)» [Đurasek to Lampre ISD (Merida)]. *HBS* (Croatian) (Croatian Cycling Federation). 2012. gada 26. septembris. Arhivēts no oriģināla, laiks: 2013. gada 4. decembrī. Skatīts: 2012. gada 29. septembris.
7. ↑  Stephen Puddicombe. «Durasek wins Tour of Turkey as Mas pips Cavendish on final stage». *Cycling Weekly* (IPC Media Sports & Leisure network), 2015. gada 3. maijs. Skatīts: 2015. gada 3. maijs.
8. ↑  Richard Windsor. «Geraint Thomas moves to second overall at Tour de Suisse as Kristijan Durasek takes stage». *Cycling Weekly* (IPC Media Sports & Leisure network), 2015. gada 14. jūnijs. Skatīts: 2015. gada 14. jūnijs.
9. ↑  «Vuelta a España 2015». *Cycling Fever*. Skatīts: 2015. gada 21. augusts.
10. ↑  Clément Guillou. «L’ancien cycliste italien Alessandro Petacchi, maillot vert du Tour de France, soupçonné de dopage» (French). *Le Monde*, 2019. gada 14. maijs. Skatīts: 2019. gada 15. maijs.
11. ↑  Alex Ballinger. «Riders pulled from Giro d’Italia and Tour of California as UCI publishes names linked to blood doping scandal». *Cycling Weekly*, 2019. gada 15. maijs. Skatīts: 2019. gada 15. maijs.
12. ↑  Alex Ballinger. «UAE Team Emirates rider banned for four years over Operation Aderlass doping scandal». *Cycling Weekly* (angļu), 2019-11-13. Skatīts: 2020-01-15.

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Kristijans Džuraseks***.
* *Olympedia* profils (angliski)
* *The Sport.org* profils (angliski)
* *ProCyclingStats* profils (angliski)
* *Cycling Archives* profils (angliski)
* *Cycling Quotient* profils (angliski)
* *CycleDatabase* profils (angliski)